Wen: 'I Still Believe' dié naweek in fliekteaters te sien | Maroela Media
I Still Believe is die rolprent wat op Jeremy Camp, 'n Amerikaanse Christelike sanger, en sy eerste vrou, Melissa Lynn Henning-Camp, se verhouding gegrond is.
Henning-Camp is kort voor hul huwelik met eierstokkanker gediagnoseer en is ongeveer vier maande ná hul troue dood.
Camp se grootste treffers sluit in "Let it Fade", "There Will be a Day", "Take You Back" en "Lay Down my Pride". In 2001 het Camp se eerste boek, I Still Believe, verskyn, 'n boek wat 'n terugblik is op sy lewe, sy kortstondige huwelik met Henning-Camp en die geloofspad wat hy met God gestap het.
I Still Believe neem gehore op 'n reis na liefde, verlies en die hoop wat selfs in tragiese omstandighede aanwesig is. Die rolprent se produksiespan verduidelik hul doel met die fliek was juis om 'n verskil in mense se lewens te maak.
"Ons probeer om vir die kerk 'n platform te skep om hul gemeenskappe te bereik, maar verder uit te wyk na meer sekulêre gehore," vertel Andrew Erwin, mede-regisseur en -vervaardiger van die fliek.
Erwin het saam met Jon Erwin die regie behartig en die rolverdeling sluit KJ Apa, Britt Robertson, Shania Twain en Gary Sinise in.
I Still Believe is deur die Amerikaanse tienertydskrif Seventeen as die top- romantiese fliek van 2020 aangewys. Dit is die eerste keer in 74 jaar dat 'n Christelike rolprent dié eer te beurt val. Die fliek het ook op eie bodem groot lof ontvang,
"Ek is oorbluf deur die fliek. Dit het my in trane gehad," sê Gillian Fraser van die tydskrifte JOY! en JUIG!. "Dis regtig wonderlik en het die potensiaal om baie lewens aan te raak."
Jy kan steeds jou naaste fliekteater besoek
"Fliekgangers kan steeds landswyd by Nu Metro fliek," sê Andries Basson, nasionale bedryfsbestuurder van Nu Metro. "Ons personeel volg streng skoonmaakprosedures wat spesifiek fokus op areas wat deur die publiek gebruik word. Dit sluit in kiosks, selfdiensterminale, bedieningstoonbanke, deurhandvatsels, relings en toilette."
Basson voeg by dat dié maatreëls voortdurend hersien word.
"Ons sal voortgaan om die situasie te monitor, met die moontlikheid dat verdere maatreëls in 'n latere stadium aangekondig en geïmplementeer sal word."
Ster Kinekor het in 'n verklaring bevestig dat hy ook voortgaan met sake.
"Die uitvoerende komitee en betrokke partye is tans besig om verskeie moontlikhede te oorweeg. Sodra 'n duidelike aksieplan saamgestel is, sal Ster-Kinekor die publiek, sy personeel en gaste inlig oor die detail en implementering daarvan.
"Intussen gaan ons voort met geskeduleerde programmering, maar met addisionele voorsorgmaatreëls wat geld."
I Still Believe word op 20 Maart landswyd uitgereik.
Kyk hier na die lokprent van I Still Believe:
Vyf lesers kan elk 'n eksemplaar van Jeremy Camp se album "I Still Believe – The Greatest Hits" wen. Al wat jy moet doen om in aanmerking te kom vir 'n gelukkige trekking is om jou besonderhede in die kompetisievorm onderaan hierdie artikel in te sleutel.